Russland advarer Ukraina mot borgerkrig
Ukraina ble selvstendig ved oppløsningen av Sovjetunionen i desember 1991. Ukraina har vært såkalt partnerland til NATO siden 1997, har en egen ambassadør i alliansen og er med på en rekke operasjoner og øvelser. Siden landet ikke formelt har sendt søknad, gjelder ikke «Et angrep på én er et angrep på alle»-prinsippet for landet. I november 2013 besluttet Ukrainas president Viktor Janukovitsj å ikke undertegne en samarbeids- og frihandelsavtale med EU. Det utløste de store demonstrasjonene. I utgangspunktet var kravet at avtalen med EU måtte undertegnes, men snart ble opposisjonens viktigste krav at presidenten måtte gå. Etter en uke med blodige gatekamper tok demonstrantene 22. februar kontrollen i Kiev. President Janukovitsj ble avsatt av nasjonalforsamlingen, etter å ha flyktet fra hovedstaden. Krimhalvøya er en autonom republikk sørvest i Ukraina, der nesten 60 prosent av innbyggerne er russere. Russlands nasjonalforsamling vedtok i mars at Krim nå er å regne som en del av Russland. Ukrainske myndigheter har pågrepet 70 personer som skal ha forsøkt å ta kontroll over offentlige bygninger i Kharkiv øst i Ukraina. - En antiterroroperasjon er i gang, og 70 separatister er pågrepet, meldte det ukrainske innenriksdepartementet tirsdag morgen. Kharkiv sentrum var tirsdag morgen avsperret og metrostasjonene stengt. - Ikke vær urolig. Når vi er ferdige, vil vi åpne dem igjen, skriver Ukrainas innenriksminister Arsen Avakov på sin Facebook-profil. Demonstrantene som er pågrepet, er etter alt å dømme russiskvennlige Russisk advarsel Russland advarte tirsdag morgen sterkt mot det de mener er «militære forberedelser» øst i Ukraina. Det russiske utenriksdepartementet ber samtidig om at ukrainske myndigheter straks stanser det som omtales som «militære forberedelser» sørøst i Ukraina. - Vi ber om at militære forberedelser som kan føre til borgerkrig, stanser umiddelbart, heter det i en uttalelse fra det russiske Utenriksdepartementet. NATO ber Russland trekke seg tilbake NATOs generalsekretær Anders Fogh Rasmussen sier han er sterkt bekymret for situasjonen øst i Ukraina. Han ber Russland trekke seg tilbake fra grenseområdene, skriver NTB. - Hendelser øst i Ukraina vekker stor bekymring. Jeg ber Russland ta et skritt tilbake, sa Fogh Rasmussen på en NATO-konferanse i Paris tirsdag. - Enhver bevegelse mot det østlige Ukraina vil representere en alvorlig opptrapping snarere enn en nedtrapping, føyde han til. Ifølge Fogh har Russland titusener av soldater ved den ukrainske grensen, som han mener må trekkes tilbake. Kamp om bygninger Søndag kveld tok russiskvennlige demonstranter kontroll over offentlige bygninger i både Kharkiv, Luhansk og Donetsk, alle er byer som ligger mot den russiske grensen øst i Ukraina. De krevde at det må holdes folkeavstemninger for å avgjøre om områdene bør bli en del av Russland, slik det ble gjort på Krim-halvøya i midten av mars. Halvøya ble kort tid etter annektert av Russland, til sterke protester fra Ukraina og vestlige land. Sent mandag kveld ble det meldt om voldsomme sammenstøt mellom politi og demonstranter i Kharkiv. Demonstrantene forsøkte å ta kontroll over en regjeringsbygning, men de ble hindret av politiet, melder Russia Today.
Det russiske utenriksdepartmentet ber Ukraina stanse antiterroroperasjonen i Kharkiv, som de mener kan føre til borgerkrig.